ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 εδάφιο 2 της συνθήκης ΕΚ σχετικά με την κοινή θέση του Συμβουλίου για τη θέσπιση κανονισμού του Ευρωπαϊκού Κοινοβουλίου και του Συμβουλίου που αφορά τον καθορισμό των ειδικών κανόνων υγιεινής για τα τρόφιμα ζωικής προέλευσης

2000/0179 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 εδάφιο 2 της συνθήκης ΕΚ σχετικά με την κοινή θέση του Συμβουλίου για τη θέσπιση κανονισμού του Ευρωπαϊκού Κοινοβουλίου και του Συμβουλίου που αφορά τον καθορισμό των ειδικών κανόνων υγιεινής για τα τρόφιμα ζωικής προέλευσης

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο

(έγγραφο COM (2000) 438 τελικό - 2000/179(COD): // 14 Ιουλίου 2000

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: // 28 Μαρτίου 2001

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 15 Μαίου 2002

Ημερομηνία διαβίβασης της τροποποιημένης πρότασης : // 28 Ιανουαρίου 2003

Ημερομηνία έκδοσης της κοινής θέσης: // 27 Οκτωβρίου 2003 (ομόφωνα).

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Πρόκειται για τη δεύτερη πρόταση δέσμης πέντε προτάσεων που υποβάλλονται με σκοπό την ενοποίηση και τον εκσυγχρονισμό των ισχυόντων κοινοτικών κανόνων για την υγιεινή των τροφίμων.

Αποσκοπεί, ιδίως, στην ανασύνταξη των κοινοτικών κανόνων που αφορούν την υγιεινή των τροφίμων ζωικής προέλευσης. Περιλαμβάνει κανόνες για το κρέας και τα προϊόντα κρέατος, τα προϊόντα αλιείας, τα δίθυρα μαλάκια, το γάλα και τα γαλακτοκομικά προϊόντα, τα αυγά και τα προϊόντα αυγών, και τα υποπροϊόντα τους για ανθρώπινη κατανάλωση.

Το κύριο αντικείμενο της πρότασης είναι η απλοποίηση των ισχυόντων κανόνων.

3. ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1. Γενικές παρατηρήσεις

Κατά τη συνεδρίαση της ολομέλειας στις 15 Μαίου 2002, η Επιτροπή είχε επισημάνει ότι θα μπορούσε να αποδεχτεί τις περισσότερες από τις τροπολογίες, στο σύνολό τους ή εν μέρει, και υπό την προϋπόθεση της ανασύνταξης ορισμένων τροπολογιών, πλην των τροπολογιών 8, 17, 33, 38, 44, 55, 58, 65, 69, 101, 116 και 132.

Το Συμβούλιο κατέβαλε σημαντικές προσπάθειες για να λάβει υπόψη τις ανησυχίες του Ευρωπαϊκού Κοινοβουλίου σε αυτόν τον τεχνικά περίπλοκο φάκελο. Μολονότι το Συμβούλιο δεν κατόρθωσε πάντοτε να περιλάβει τις τροπολογίες με την ίδια ακριβώς διατύπωση όπως αυτή της γνώμης του Κοινοβουλίου, πρέπει να ληφθεί υπόψη το γεγονός ότι καταβλήθηκαν προσπάθειες ώστε να γίνουν σεβαστοί οι στόχοι που επιδιώκει το Κοινοβούλιο. Οι τροπολογίες που έγιναν αποδεκτές από την Επιτροπή έχουν ληφθεί υπόψη σε μεγάλο βαθμό.

3.2. Σχέση με τον κανονισμό (ΕΚ) αριθ. 178/2002 (γενική νομοθεσία για τα τρόφιμα)

Οι τροπολογίες 3, 4, 6, 14, 60, 78, 79, 111, 112, 120 και 128 αποσκοπούν στην ευθυγράμμιση της πρότασης με τον κανονισμό (ΕΚ) αριθ. 178/2002.

Ο στόχος αυτών των τροπολογιών έχει ληφθεί υπόψη στα σχετικά μέρη της κοινής θέσης.

3.3. Μεταφορά των απαιτήσεων από τα παραρτήματα στα άρθρα

Ορισμένες τροπολογίες στοχεύουν να εξασφαλίσουν ότι οι βασικές απαιτήσεις της νομοθεσίας τροφίμων περιλαμβάνονται στα άρθρα και όχι στο παράρτημα.

Οι στόχοι των εν λόγω τροπολογιών έχουν ληφθεί υπόψη στην κοινή θέση ως εξής: (στα άρθρα 1, 4, 8 και 3 αντίστοιχα).

* Η τροπολογία 5 για το πεδίο εφαρμογής της πρότασης περιλαμβάνεται στο άρθρο 1 της κοινής θέσης.

* Η τροπολογία 11 για τις γενικές υποχρεώσεις των υπεύθυνων επιχειρήσεων τροφίμων περιλαμβάνεται στο άρθρο 3 της κοινής θέσης.

* Η τροπολογία 10 για τις εγγυήσεις για τη σαλμονέλα περιλαμβάνεται στο άρθρο 8 της κοινής θέσης.

* Οι τροπολογίες 7, 57, 77, 98, 110 και 125 για την έγκριση των επιχειρήσεων τροφίμων περιλαμβάνονται στο άρθρο 4 της κοινής θέσης.

* Η τροπολογία 6 (τελευταίο μέρος) στοχεύει να εξασφαλίσει ότι οι ορισμοί στο παράρτημα Ι δεν μπορούν να τροποποιηθούν μέσω της επιτροπολογίας. Ο στόχος της εν λόγω τροπολογίας επιτυγχάνεται μέσω του άρθρου 10(1) της κοινής θέσης που εξαιρεί το παράρτημα Ι από την τροποποίηση με τη διαδικασία της επιτροπολογίας.

3.4. Σήμανση υγειονομικού ελέγχου

Οι τροπολογίες 8 και 58 (που δεν γίνονται δεκτές από την Επιτροπή) θα επέβαλλαν τη σήμανση με σήμα καταλληλότητας για όλα τα είδη κρεάτων. Στην κοινή θέση, το Συμβούλιο δεν δέχτηκε ότι όλα τα είδη κρέατος πρέπει να λαμβάνουν σήμα καταλληλότητας, αλλά μόνο το κόκκινο κρέας στις περιπτώσεις που ο επίσημος κτηνίατρος διαδραματίζει ιδιαίτερο ρόλο κατά την επιθεώρηση του κρέατος. Όλα τα υπόλοιπα είδη κρέατος και τα προϊόντα ζωικής προέλευσης πρέπει να λαμβάνουν, αντί αυτού, σήμα αναγνώρισης με την ευθύνη του υπεύθυνου της επιχείρησης τροφίμων.

Το άρθρο 5 της κοινής θέσης αντικατοπτρίζει την εν λόγω κατάσταση.

3.5. Ευελιξία

Η τροπολογία 9 προσφέρει δυνατότητες για ευελιξία για τις παραδοσιακές μεθόδους παραγωγής και για τις απομακρυσμένες περιοχές.

Το άρθρο 11(3) - (7) της κοινής θέσης αντικατοπτρίζει το στόχο της τροπολογίας 9.

3.6. Ημερομηνία έναρξης ισχύος

Η τροπολογία 15 καθιστά τον κανονισμό εφαρμοστέο "ένα χρόνο μετά την έναρξη ισχύος του". Η ίδια τροπολογία έχει εισαχθεί στη συνέχεια για τις υπόλοιπες προτάσεις της δέσμης προκειμένου να εξασφαλιστεί ότι αυτές οι τέσσερις προτάσεις θα έχουν την ίδια ημερομηνία έναρξης ισχύος.

Κύριο μέλημα του Συμβουλίου όσον αφορά την παρούσα πρόταση ήταν να εξασφαλίσει ότι όλες οι προτάσεις της δέσμης θα ισχύουν από την ίδια ημερομηνία και ότι τα κράτη μέλη θα έχουν επαρκές χρονικό περιθώριο ώστε να προσαρμοστούν στη νέα κατάσταση. Το Συμβούλιο, επομένως, αποφάσισε ότι για όλες τις προτάσεις της δέσμης τα μέτρα εφαρμόζονται 18 μήνες μετά την έναρξη ισχύος του κανονισμού και το νωρίτερο από την 1η Ιανουαρίου 2006. Το άρθρο 18 της κοινής θέσης εκφράζει τη θέση αυτή.

Μολονότι η ημερομηνία εφαρμογής στην κοινή θέση δεν ταυτίζεται με την ημερομηνία που προτείνεται στην τροπολογία 15 του Ευρωπαϊκού Κοινοβουλίου, πρέπει να θεωρηθεί ότι οι στόχοι που επιδιώκει το Συμβούλιο δεν βρίσκονται σε σύγκρουση με τους στόχους που επιδιώκει το Ευρωπαϊκό Κοινοβούλιο στις σχετικές τροπολογίες για τις διάφορες προτάσεις της δέσμης.

3.7. Ρήτρα επανεξέτασης

Η πρόταση δεν περιλαμβάνει ρήτρα επανεξέτασης. Η τροπολογία 13 (τελευταίο μέρος) επιδιώκει να εισαχθεί τέτοια ρήτρα (αναθεώρηση ολόκληρου του σώματος των παραρτημάτων τουλάχιστον κάθε πέντε έτη!). Η Επιτροπή απέρριψε την εν λόγω τροπολογία.

Το άρθρο 14 της κοινής θέσης ακολουθεί εν μέρει τη θέση του Ευρωπαϊκού Κοινοβουλίου.

3.8. Κρέας αγρίων θηραμάτων

Οι τροπολογίες του Ευρωπαϊκού Κοινοβουλίου αποβλέπουν στα εξής:

- στον καλύτερο προσδιορισμό του πεδίου εφαρμογής (με την εξαίρεση των άμεσων παραδόσεων από το πεδίο, αν και η τροπολογία 132 - που απορρίφθηκε από την Επιτροπή - επανεισάγει τις απαιτήσεις υγιεινής για τέτοιες παραδόσεις),

- στην επισήμανση των κυνηγετικών παραδόσεων στα διάφορα κράτη μέλη.

18 τροπολογίες υποβλήθηκαν για αυτό τον σκοπό (18, 82, 83, 84, 85, 86, 87, 88, 89, 90, 91, 92, 93, 94, 95, 96, 97, 98).

Στην κοινή θέση, ο αποκλεισμός των άμεσων παραδόσεων από το πεδίο εφαρμογής του κανονισμού επιτυγχάνεται στο άρθρο 1(3) (ε), εφαρμόζοντας κατά συνέπεια την τροπολογία 82.

Επιπλέον, το Συμβούλιο θεώρησε ότι η τροπολογία 97 για την εξαίρεση των εγκαταστάσεων επεξεργασίας θηραμάτων που προορίζονται για ιδιωτική κατανάλωση από το πεδίο εφαρμογής του κανονισμού καλύπτεται ήδη από την τροπολογία 82.

Επίσης, θεώρησε ότι το θέμα που καλύπτεται από την τροπολογία 88 (για την ευθύνη των κυνηγών) καλύπτεται γενικά από τον κανονισμό (ΕΚ) αριθ. 178/2002.

Οι υπόλοιπες τροπολογίες δεν ελήφθησαν πάντα συστηματικά υπόψη στην κοινή θέση, αλλά πρέπει να θεωρηθεί ότι το συνολικό αποτέλεσμα επιτυγχάνει τους στόχους του Ευρωπαϊκού Κοινοβουλίου.

3.9. Ζώντα δίθυρα μαλάκια

Το Συμβούλιο θεωρεί ότι οι τροπολογίες 20 και 115 για τη χρήση καθαρού θαλάσσιου νερού στην παραγωγή των ζωντανών δίθυρων μαλακίων καλύπτονται γενικά στην κοινή θέση για την πρώτη πρόταση της δέσμης [2000/178 (COD) για την υγιεινή των τροφίμων ], ειδικότερα στο άρθρο 2, σημείο 1(ζ).

3.10. Μεταφορά των θεμάτων στην πρόταση 2000/0180(COD) ("υγιεινή 3")

Στην κοινή θέση, τα θέματα για τα οποία η αρμοδιότητα ανήκει στην αρμόδια αρχή παραπέμπονται στην τρίτη πρόταση της δέσμης [2002/0141(COD) σχετικά με τον καθορισμό των λεπτομερών διατάξεων για την οργάνωση των επίσημων ελέγχων στα προϊόντα ζωικής προέλευσης]. Πρόκειται συγκεκριμένα για:

* τις διαδικασίες για τις εισαγωγές τροφίμων (παράρτημα ΙΙΙ της δεύτερης πρόταση της δέσμης). Η κοινή θέση στη δεύτερη πρόταση καθορίζει αντί αυτού τις υποχρεώσεις των υπεύθυνων επιχειρήσεων τροφίμων όσον αφορά τις εισαγωγές τροφίμων (άρθρο 6). Οι διαδικασίες εισαγωγής εντάσσονται στα άρθρα 10-15 της κοινής θέσης στην τρίτη πρόταση της δέσμης. Αυτό επηρεάζει την τροπολογία 12.

* τη σήμανση καταλληλότητας που εντάσσεται στο κεφάλαιο ΙΙΙ του τμήματος Ι του παραρτήματος Ι στην τρίτη πρόταση της δέσμης. Αυτό επηρεάζει την τροπολογία 28.

Αυτό αποτελεί λογική συνέπεια της συλλογιστικής στη Λευκή Βίβλο για την ασφάλεια των τροφίμων ότι πρέπει να υπάρξει μια σαφής διάκριση μεταξύ των υποχρεώσεων των αρμόδιων αρχών και των υποχρεώσεων των υπεύθυνων επιχειρήσεων τροφίμων.

3.11. Άλλες τεχνικές και συντακτικές τροπολογίες

Οι υπόλοιπες τροπολογίες που έγιναν δεκτές από την Επιτροπή επιδιώκουν να βελτιώσουν την πρόταση από τεχνική και συντακτική άποψη. Όσον αφορά την κοινή θέση για τις εν λόγω τροπολογίες, μπορούν να γίνουν οι ακόλουθες παρατηρήσεις:

Όσον αφορά τη σφαγή ταράνδων (τροπολογία 41), το Συμβούλιο θεώρησε ότι οποιοδήποτε σφαγείο, συμπεριλαμβανομένων των κινητών σφαγείων, που καλύπτουν τα κριτήρια του κανονισμού είναι επιλέξιμο για τη σφαγή ταράνδων. Δεν είναι επομένως απαραίτητο να ληφθούν ειδικά μέτρα για τον τάρανδο.

Όσον αφορά την τροπολογία 107, η κοινή θέση δεν απαγορεύει ρητά τη χρήση πρώτων υλών μηρυκαστικών για την παραγωγή του μηχανικά διαχωρισμένου κρέατος. Το Συμβούλιο υποστηρίζει ότι δεν είναι απαραίτητο να επαναληφθεί η απαγόρευση στη χρήση τέτοιου υλικού όπως προβλέφθηκε ήδη στον κανονισμό (ΕΚ) αριθ. 999/2001.

4. ΣΥΜΠΕΡΑΣΜΑ

Η κοινή θέση είναι γενικά συμβατή με τις τροπολογίες του Ευρωπαϊκού Κοινοβουλίου. Ως εκ τούτου, η Επιτροπή θεωρεί ότι μπορεί να δεχτεί την κοινή θέση.

5. ΔΗΛΩΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

Άρθρο 1 - Πεδίο εφαρμογής

Η Επιτροπή θεωρεί ότι, όπως και στον κανονισμό σχετικά με την υγιεινή των τροφίμων, η εξαίρεση της άμεσης προσφοράς, από τον παραγωγό, μικρών ποσοτήτων πρωτογενών προϊόντων και κρέατος πουλερικών και λαγόμορφων στον τελικό καταναλωτή ή στα τοπικά καταστήματα λιανικής πώλησης ισχύει επίσης και για την πρωτογενή παραγωγή για την εν λόγω προσφορά.

Άρθρο 8 - Εγγυήσεις για τη σαλμονέλα

Η Επιτροπή δεν θα προτείνει κανένα μέτρο που θα μείωνε το επίπεδο προστασίας που παρέχεται από τις εγγυήσεις που χορηγούνται στη Φινλανδία και τη Σουηδία με την ένταξή τους στην Κοινότητα.

Άρθρο 11(6) και παράρτημα ΙΙΙ, Τμήμα VII - Ζώντα δίθυρα μαλάκια

Το Συμβούλιο και η Επιτροπή τονίζουν τη σημασία της χρήσης εναρμονισμένων μεθόδων για την εξέταση της συμμόρφωσης με τις οριακές τιμές για τις θαλάσσιες βιοτοξίνες στα ζώντα δίθυρα μαλάκια. Σημειώνουν ότι η θέσπιση του κανονισμού δεν έχει επιπτώσεις στις ισχύουσες απαιτήσεις, οι οποίες θα παραμείνουν σε ισχύ έως ότου καθοριστούν νέες απαιτήσεις μέσω της επιτροπολογίας.

Άρθρο 11(9) - Iσταμίνη

Η Επιτροπή δηλώνει ότι οι προτάσεις της σχετικά με τα μικροβιολογικά κριτήρια, που είναι υπό εκπόνηση, θα περιλάβουν προτάσεις για τα όρια όσον αφορά την ισταμίνη στα προϊόντα αλιείας.

Παράρτημα Ι - Ορισμοί

Η βρετανική αντιπροσωπεία επικροτεί τη δήλωση της Επιτροπή ότι θα αναζητήσει νέες επιστημονικές συμβουλές για τον κιμά, τα παρασκευάσματα κρέατος και το μηχανικά διαχωρισμένο κρέας (ΜΔΚ).

Παράλληλα, το ΗΒ θεωρεί ότι ο ορισμός του ΜΔΚ που χρησιμοποιείται στον παρόντα κανονισμό μπορεί να δημιουργήσει προβλήματα ερμηνείας και εφαρμογής. Σε αυτήν την περίπτωση, η βρετανική αντιπροσωπεία θα ανέμενε από την Επιτροπή να βρει λύση μέσω της διαδικασίας επιτροπολογίας.

Παράρτημα ΙΙ, Τμήμα ΙΙΙ - Πληροφορίες τροφικής αλυσίδας

Η Επιτροπή θα υποβάλει προτάσεις σχετικά με τις πληροφορίες τροφικής αλυσίδας ως θέμα προτεραιότητας, προκειμένου να μπορούν να υιοθετηθούν μέσω της επιτροπολογίας, προτού τεθεί σε εφαρμογή η νέα νομοθεσία υγιεινής. Οι προτάσεις θα περιλάβουν κατευθυντήριες γραμμές για τυποποιημένες δηλώσεις με δυνατότητα συμπλήρωσης και υπογραφής από τον παραγωγό, ο οποίος δεν θα καλείται να αναπαράγει επί λέξει αποσπάσματα από τα μητρώα του. Η Επιτροπή θα εξετάσει τη σκοπιμότητα της πρότασης τυποποιημένου μορφότυπου ή μορφοτύπων για τέτοιες δηλώσεις για το ενδοκοινοτικό εμπόριο ζώντων ζώων.

Παράρτημα ΙΙΙ, Τμήμα Ι - Επείγουσα σφαγή

Η Επιτροπή δηλώνει ότι, όταν θα υποβάλει έκθεση στο Ευρωπαϊκό Κοινοβούλιο και στο Συμβούλιο για την αναθεώρηση της κτηθείσας εμπειρίας από την εφαρμογή του κανονισμού όπως προβλέπεται στο άρθρο 14, θα συζητήσει ειδικότερα το θέμα της επείγουσας σφαγής. Εάν κριθεί απαραίτητο, θα συνοδεύσει την έκθεση με τις σχετικές προτάσεις.

Παράρτημα ΙΙΙ, Τμήμα IV - Άγρια θηράματα

Προκειμένου να εξασφαλιστεί ότι ο κανονισμός επιτυγχάνει το στόχο της αναβάθμισης της ασφάλειας των τροφίμων και της προστασία των καταναλωτών, η Επιτροπή θα αναθεωρήσει τους νέους κανόνες σχετικά με τις ευθύνες των εκπαιδευμένων κυνηγών ως θέμα προτεραιότητας. Ειδικότερα, η Επιτροπή θα εξετάσει τους κανόνες σύμφωνα με τους οποίους οι εκπαιδευμένοι κυνηγοί μπορούν να αποφασίζουν, σε ορισμένες περιπτώσεις, ότι δεν χρειάζεται ορισμένα εντόσθια να συνοδεύουν τα άγρια θηράματα στις εγκαταστάσεις επεξεργασίας θηραμάτων για την επιθεώρηση μετά τη σφαγή, και επίσης θα εξετάσει εάν απαιτούνται αυστηρότερες απαιτήσεις ελέγχου ανάλογα με την κλίμακα της κυνηγετικής δραστηριότητας. Εάν κριθεί απαραίτητο, θα προτείνει τροποποιήσεις σε αυτούς τους κανόνες.

Παράρτημα ΙΙΙ, Τμήμα V - Κιμάς, παρασκευάσματα κρέατος και MΔΚ

Η Επιτροπή, το συντομότερο δυνατόν, θα αναζητήσει νέες επιστημονικές συμβουλές για τον κιμά, τα παρασκευάσματα κρέατος και το μηχανικά διαχωρισμένο κρέας (MΔΚ) και, εάν κριθεί απαραίτητο, θα προτείνει τροποποιήσεις στο τμήμα V του παραρτήματος ΙΙΙ μέσω της επιτροπολογίας. Θα εξετάσει επίσης τη σκοπιμότητα τροποποίησης των κανόνων επισήμανσης λαμβάνοντας υπόψη τον ορισμό του ΜΔΚ που θεσπίστηκε για τους σκοπούς της νομοθεσίας υγιεινής.

Παράρτημα ΙΙΙ, Τμήμα VII - Ζώντα δίθυρα μαλάκια

Ο κανονισμός δεν θα επιτρέπει την εκ νέου βύθιση ζώντων δίθυρων μαλακίων στο νερό, ή τον ψεκασμό τους με νερό, μετά τη συσκευασία τους για λιανική πώληση. Εντούτοις, η Επιτροπή θα προτείνει ευελιξία μέσω της επιτροπολογίας εφόσον μπορεί να αποδειχθεί ότι τα συστήματα που δεν τηρούν αυτόν τον κανόνα δεν διακυβεύουν την υγιεινή των τροφίμων.

Παράρτημα ΙΙΙ, Τμήμα VIII - Προϊόντα αλιείας

Η Επιτροπή δηλώνει ότι, όταν θα υποβάλει έκθεση στο Ευρωπαϊκό Κοινοβούλιο και στο Συμβούλιο για την αναθεώρηση της κτηθείσας εμπειρίας από την εφαρμογή του κανονισμού όπως προβλέπεται στο άρθρο 14, θα συζητήσει ειδικότερα το θέμα των εξαιρέσεων από την απαίτηση κατάψυξης ορισμένων προϊόντων αλιείας σύμφωνα με το παράρτημα ΙΙΙ, Τμήμα VIII, Κεφάλαιο ΙΙΙ, Μέρος Δ.

Εάν κριθεί απαραίτητο, θα συνοδεύσει την έκθεση με τις σχετικές προτάσεις.

Η Επιτροπή θα αναθεωρήσει τους κανόνες για την αποθήκευση και τη μεταφορά των προϊόντων αλιείας σε κρύο νερό και, εάν κριθεί απαραίτητο, θα υποβάλει τις σχετικές προτάσεις.

Παράρτημα ΙΙΙ, Τμήμα ΙΧ, Κεφάλαιο Ι, Μέρος Ι, παράγραφος 3(β) - Γάλα

Η Επιτροπή θα εξετάσει τη σκοπιμότητα νέων επιστημονικών συμβουλών για τα τυριά με περίοδο ωρίμανσης τουλάχιστον δύο μηνών και για τη χρήση της δοκιμής φωσφατάσεων στο πρόβειο και στο κατσικίσιο γάλα.

Η βρετανική αντιπροσωπεία δεν είναι πεπεισμένη ότι ευσταθούν επιστημονικά τεκμηριωμένοι λόγοι δημόσιας υγείας για την απαγόρευση της χρήσης γάλακτος από αντιδραστήρες φυματίωσης ή βρουκέλωσης. Η δηλωμένη πρόθεση της νομοθεσίας είναι να εκσυγχρονιστούν οι έλεγχοι υγιεινής τροφίμων και να διατηρηθούν μόνο αυτοί με όφελος για τη δημόσια υγεία. Σε αυτήν την περίπτωση, η θερμική επεξεργασία του γάλακτος αποβάλλει τους επίμαχους οργανισμούς.

Παράρτημα ΙΙΙ, Τμήμα Χ - Αυγά και προϊόντα αυγών

Η Επιτροπή θα υποβάλει έκθεση στο Συμβούλιο (εάν κριθεί απαραίτητο, με τις κατάλληλες προτάσεις) σχετικά με τη θέσπιση ευελιξίας για το χρονικό όριο για την παράδοση των αυγών στους καταναλωτές και τη δυνατότητα σύνδεσης του χρονικού ορίου με τις θερμοκρασίες αποθήκευσης. Εάν κριθεί απαραίτητο, θα αναζητήσει επιστημονικές συμβουλές για αυτά τα θέματα.

Η Επιτροπή θα αναθεωρήσει τις αναλυτικές προδιαγραφές για τα προϊόντα αυγών που περιλαμβάνονται στο παράρτημα ΙΙΙ, Τμήμα Χ, Κεφάλαιο ΙΙ, Μέρος IV, και θα υποβάλει τις κατάλληλες προτάσεις.